***Αθήνα, 10 Ιουνίου 2022***

**ΔΕΛΤΙΟ ΤΥΠΟΥ**

**ΚΕΕΕ: Ιστορική συμφωνία για τα συγγενικά δικαιώματα**

Στην υπογραφή της ιστορικής συμφωνίας για τα συγγενικά δικαιώματα μουσικών, τραγουδιστών και παραγωγών προχώρησε η Κεντρική Ένωση Επιμελητηρίων Ελλάδος και η GEA, την Πέμπτη 9 Ιουνίου 2022, παρουσία του υπουργού Ανάπτυξης και Επενδύσεων, κ. Άδωνι Γεωργιάδη.

***«Η συμφωνία προέκυψε μετά από πολυετείς και επίπονες διαπραγματεύσεις. Καταδεικνύοντας απόλυτη κοινωνική ευθύνη απέναντι στις επιχειρήσεις μας, τους δικαιούχους μας, το Κράτος και την κοινωνία, μετά από μία δεκαετή μνημονιακή δύσκολη περίοδο, δύο χρόνια πανδημίας και την έναρξη του πολέμου στην Ουκρανία, συναποφασίσαμε, σε πνεύμα συνεργασίας και αλληλοεκτίμησης να γυρίσουμε σελίδα στα προβλήματα και να προχωρήσουμε στην επόμενη μέρα. Συνεργαζόμενοι, ενωμένοι και αλληλέγγυοι, θα αδειάσουμε τις αίθουσες των δικαστηρίων, θα απαλλαγούμε από το οικονομικό κόστος, την ανούσια αντιπαράθεση και τα τεράστια προβλήματα»*** δήλωσε ο πρόεδρος της ΚΕΕΕ, κ. Γιάννης Μασούτης. Ο κ. Μασούτης συνεχάρη ακόμη το συντονιστή της Θεματικής Επιτροπής Πνευματικών Δικαιωμάτων τονίζοντας ότι οι συγκροτηθείσες από την ΚΕΕΕ Επιτροπές λειτουργούν και παράγουν έργο.

Ο υπουργός Ανάπτυξης και Επενδύσεων, κ. Άδωνις Γεωργιάδης, επεσήμανε: ***«Αυτό που γίνεται σήμερα είναι μεγάλη πρόοδος. Με την ιστορική, όπως όλοι τη χαρακτηρίζουν, συμφωνία στόχος είναι οι καλλιτέχνες να εισπράττουν αυτά που πρέπει να εισπράττουν και οι επιχειρηματίες να πληρώνουν αυτά που πρέπει να πληρώνουν και να έχουν τις υπηρεσίες για να κάνουν τη δουλειά τους. Την ενθαρρύνω, την επικροτώ και επιθυμώ να τη διαφημίσω ως καλό παράδειγμα συνεργασίας. Με την ευκαιρία, σας μεταφέρω και τις ευχές της υπουργού Πολιτισμού, κ. Λίνας Μενδώνη, η οποία δεν μπορούσε να είναι σήμερα εδώ. Το συμφέρον όλων μας είναι ο καθένας να μπορεί να πληρωθεί για τη δουλειά που κάνει και να έχουν όλοι τους πόρους για να ζουν καλά και να αποτελούν παράγοντα πλούτου για την Ελλάδα. Η σημερινή συμφωνία μπορεί να αποδειχθεί μια νέα αρχή για τη χώρα μας».***

Τη συμφωνία υπέγραψαν από πλευράς ΚΕΕΕ, ο πρόεδρός της, κ. Γιάννης Μασούτης, και από τη GEA ο πρόεδρός της, κ. Μανώλης Φάμελλος, ενώ τη συνυπέγραψαν ο συντονιστής της Θεματικής Επιτροπής Πνευματικών Δικαιωμάτων της ΚΕΕΕ, κ. Στέλιος Μωραΐτης, και η αντιπρόεδρος της GEA, κ. Μαργαρίτα Μάτσα. Παρόντες ήταν επίσης πρόεδροι και μέλη Δ.Σ. από τα Επιμελητήρια Θεσσαλονίκης, Εύβοιας, Καρδίτσας, Πειραιώς, Αχαΐας, Μεσσηνίας, Ρεθύμνου, Καβάλας και Λάρισας.

Παράλληλα με τη συμφωνία θα υπάρχει και ενεργοποίηση δράσεων προβολής και διαφήμισης με σκοπό την ολική επαναφορά των επιχειρήσεων στη νέα κανονικότητα.

***«Είμαστε απόλυτα βέβαιοι ότι αυτή η συμφωνία θα είναι ωφέλιμη για όλα τα μέρη, χρήστες - δικαιούχους - Επιμελητήρια και θα γίνει οδηγός συμφωνίας και για τα πνευματικά δικαιώματα (στιχουργούς, μουσικοσυνθέτες), ευχόμενοι πάντα η οικονομία της αγοράς να οδεύει με ρυθμούς κανονικότητας και ανάπτυξης»*** δήλωσε ο συντονιστής της Θεματικής Επιτροπής Συγγενικών Δικαιωμάτων, κ. Στέλιος Μωραΐτης.